Fysikaaliset kylmä- ja lämpöhoidot ovat tehokas lisä hieronnan yhteydessä. Kyseiset hoidot voidaan toteuttaa joko esihoitona ennen hieronnan aloittamista, osana hierontaa tai jälkihoitona hieronnan jälkeen.   Hoidosta saadaan usein tehokkaampi ja kokonaisvaltaisempi, kun pintalämpöhoidot otetaan osaksi hierontaa. Lämpöhoidon käytöstä on sovittava ennakkoon, koska lämpöpakkaukset pitää erikseen lämmittää. Hoito toteutetaan pyyhkeeseen käärityllä lämpöpakkauksella. Pintalämpöhoidot toteutetaan yleensä esihoitona ja hieronnan yhteydessä, sillä lämpöpakkaukset pysyvät pitkään lämpiminä ja luovuttavat lämpöä tasaisesti. Pidemmän hieronnan yhteydessä lämpöpakkausta voidaan siirrellä tai korvata se toisella pakkauksella, jolloin lämmön lihaksia rentouttavaa vaikutusta voidaan hyödyntää pitempään. Lämpöhoitoa käytetään yleensä kireille ja väsyneille lihaksille, sillä lämpö lisää kudoksen aineenvaihduntaa ja rentouttaa lihaksia. Kylmähoitoa käytetään yleensä esi- tai jälkihoitona, sillä kylmä vähentää turvotusta sekä lievittää kipua. Hieronnan yhteydessä kylmähoitoa annetaan kylmäpakkauksella alueellisiin kipukohtiin. Kylmää käytetään yleisesti akuuttien vammojen, tulehtuneiden lihasten ja jännealueiden hoitoon. Kylmä ”puuduttaa” kipeän alueen, jolloin sitä voidaan käsitellä hieronnan erilaisin tekniikoin. Jotkut asiakkaat pitävät myös erilaisten lämpö- ja kylmägeelien tuomasta helpottavasta tunteesta, joten tarvittaessa niitäkin voidaan hieronnan yhteydessä käyttää. On hyvä huomioida, että lämpö tai kylmä ei sovellu kaikille samalla tavalla, joten samaan tyyppistä vaivaa voidaan joskus hoitaa eri tavoin eri ihmisillä.